ด่วน! ไฟไหม้วิหาร “Notre Dame” อายุ 850 ปี กลางกรุงปารีส จนท.เร่งควบคุมเพลิง
ด่วน! ไฟไหม้วิหาร "Notre Dame" อายุ 850 ปี กลางกรุงปารีส จนท.เร่งควบคุมเพลิง
16 เม.ย. 2562

ผู้สื่อข่าวรายงานว่า วานนี้ (15 เม.ย.) ตามเวลาท้องถิ่น เกิดเหตุไฟไหม้อาสนวิหารน็อทร์-ดามแห่งปารีส (Notre Dame Cathedral) ซึ่งตั้งอยู่ใจกลางปารีส ติดแม่น้ำแซน แม่น้ำสายหลักที่ตัดผ่านใจกลางเมือง เป็นสถานที่ท่องเที่ยวและสัญลักษณ์สำคัญแห่งหนึ่งของฝรั่งเศส ที่มีอายุกว่า 850 ปี ใช้เวลาสร้างตั้งแต่ ค.ศ.1163 แล้วเสร็จใน ค.ศ.1346 รวมระยะเวลาสร้าง 182 ปี
โดยรายงานจากผู้เห็นเหตุการณ์ระบุว่า ไฟน่าจะปะทุจากด้านใน เจ้าหน้าที่พยายามควบคุมเพลิงแต่ยังไม่สามารถทำได้ เช่นเดียวกับความเสียหายที่ประเมินค่ามิได้ ส่วนสาเหตุยังไม่ทราบแน่ชัด
เพลิงไหม้นั้นโหมรุนแรงอย่างไม่มีทีท่าจะสงบ ควันที่พวยพุ่งล่องลอยเหนือมหาวิหารที่อายุมากกว่า 850 ปีแห่งนี้ มองเห็นได้จากในระยะไกล ยอดแหลมบริเวณหลังคาถูกเพลิงไหม้จนหมด โครงสร้างบางส่วนเริ่มพังถล่มลงมา ท่ามกลางความเศร้าสลดของชาวปารีสและคนทั่วโลก
สำหรับ น็อทร์-ดาม เป็นอาสนวิหารประจำอัครมุขมณฑลปารีส คำว่า Notre Dame แปลว่า พระแม่เจ้า ซึ่งเป็นคำที่ชาวคาทอลิกใช้เรียกพระนางมารีย์ มหาวิหารน็อทร์-ดามถือว่าเป็นโบสถ์ศิลปะกอทิกที่สวยงามที่สุดแห่งหนึ่ง
ในปี ค.ศ. 1793 ระหว่างการปฏิวัติฝรั่งเศส โบสถ์ได้รับความเสียหายอย่างหนัก ประติมากรรมและศิลปะทางศาสนาถูกทำลายไปมาก อาสนวิหารได้รับการบูรณปฏิสังขรณ์ครั้งใหญ่ระหว่างคริสต์ศตวรรษที่ 19 จนมีสภาพเหมือนก่อนหน้าที่ถูกทำลาย